Uunna vuonna (Hirvonen)
Vaka olit vanha vuosi,
 Rikas, runsas riemu-vuosi.
 Auki oli armon-aitat,
 Leveämmät leipä-aitat,
 Maamme kasvo, taivas kosti,
 Herra kanto kasvatuksen;
 Rauha raikui, sulo sointui
 Rannoilla rakkahan maamme,
 Salosilla Suomen kalliin!
 Liity nyt tälle ladulle,
 Rakenna tälle radalle
 Alkavainen uusi vuosi!
 Olkoon Siunattu Sijooni,
 Valtias ja valta-miehet
 Kansa kaunis kaikkivoiva.

 Rauha, riemu rannoillamme
 Sulo-sopu saloillamme
 Vakasesti vallitkohon!
 Suo tätä Suuri Jumala!!
 Poes sotaset seikat,
 Poes väitökset veriset
 Turmiota tuottavaiset!
 Poes hallat haitalliset,
 Poes pakkaset pahimmat
 Suomeamme sortavaiset!
 Poes perheistä pahennus,
 Viha veljesten välistä
 Kadotusta kartavainen!
 Poes rutot ruhtovaiset,
 Kulkutaudit tappavaiset:
 Estä armias Isämme!!

Kansalainen [Isak Hirvonen].

Lähde: Tapio 24.1.1877.

Isak Hirvonen
Runot
Tapio
1877